Zmluva o nájme bytu č.  N/4/210/2014
					
medzi

Prenajímateľom:   
Obec   Rakovice,  zastúpená:  Dušanom Dalošom,  starostom obce
sídlo:  922 08  Rakovice č. 42
IČO: 00312916
DIČ: 2020530985
Bankové spojenie Prima banka Slovensko, a.s.,  pobočka Piešťany 
                              Číslo účtu: 1005115004/5600, 
                              IBAN: SK03 5600 0000 0010 0511 5004
	                  BIC kód banky: KOMASK2X
 (ďalej len prenajímateľ)	

a

Nájomcom :
Mária  Zelenayová, rodená Zelenayová, narodená             , rodné číslo                      , trvale bytom Rakovice č. 210, 922 08
(ďalej len nájomca)

I.
Predmet  nájmu

1.	Prenajímateľ je vlastníkom nájomného bytového domu súpisné číslo 210 v obci Rakovice, Bytový dom č. 2 – Rovinka,  v ktorom sa nachádza osem bytov určených výlučne na nájom.

2.	Prenajímateľ prenajíma nájomcovi 2-izbový byt s príslušenstvom, číslo bytu 4, ktorý sa nachádza na prízemí bytového domu v Rakoviciach súpisné číslo 210. Celková výmera podlahovej plochy je 59,67 m². 

3.	Popis bytu, výmery izieb a príslušenstva sú uvedené v evidenčnom liste, ktorý tvorí  neoddeliteľnú súčasť tejto nájomnej zmluvy ako príloha č. 1. 

4.	K bytu prislúcha  jeden skladový priestor na prízemí o rozlohe  5,6 m2 . 

II.
Doba  nájmu

1.	Nájomný vzťah vzniká dňom 01.01.2015 a uzatvára sa na dobu určitú do 31.12.2017.

2.	Nájomca má právo na predĺženie  nájomnej  zmluvy na predmetný byt po uplynutí doby nájmu uvedenej v bode 1, ak dodrží podmienky uvedené v tejto nájomnej zmluve a vo „Všeobecne záväznom  nariadení obce Rakovice o podmienkach nájmu obecných bytov v Rakoviciach“.

3.	Písomnú žiadosť o predĺženie nájomnej zmluvy je nájomca povinný adresovať na Obecný úrad Rakovice minimálne 3 mesiace pred uplynutím doby nájmu a zároveň predložiť doklady, preukazujúce splnenie vyššie požadovaných podmienok.
                                                            
       III.
                                                                Účel nájmu

1.	Prenajímateľ prenecháva byt nájomcovi výlučne za účelom bývania.

2.	Nájomca sa zaväzuje, že bude prenajatý byt užívať v súlade s dohodnutým účelom. 

IV.
Práva  a povinnosti  prenajímateľa

1.	Prenajímateľ  odovzdá nájomcovi byt uvedený v čl. I. v bode 1. tejto zmluvy spolu s jeho príslušenstvom v stave spôsobilom na riadne užívanie a zaväzuje sa zabezpečiť nájomcovi plný a nerušený výkon práv spojených s užívaním bytu po dobu účinnosti tejto zmluvy. 

2.	Prenajímateľ je oprávnený vstúpiť do bytu za účelom vykonávania kontroly, či ho nájomca užíva dohodnutým spôsobom, výlučne však za prítomnosti nájomcu po predchádzajúcom dohovore.

3.	Prenajímateľ je povinný zabezpečiť v byte  všetky opravy, ktoré  nie je podľa tejto zmluvy a príslušných predpisov povinný vykonať nájomca. 

V.
Práva a povinnosti nájomcu

1.	Nájomca bytu a osoby, ktoré s ním žijú v spoločnej domácnosti, majú popri práve užívať byt aj právo užívať spoločné priestory a zariadenia domu.

2.	Nájomca je povinný počínať si počas celej doby nájmu tak, aby nedochádzalo ku škodám nielen v byte, ale aj v celom dome. V prípade porušenia tejto povinnosti zodpovedá nájomca v plnom rozsahu za  vzniknutú škodu.

3.	Nájomca sa zaväzuje riadne a včas platiť nájomné a zálohové platby za plnenia poskytované s užívaním bytu.

4.	Nájomca je povinný v prípade zmeny počtu osôb v domácnosti túto skutočnosť ihneď nahlásiť prenajímateľovi.

5.	Nájomca sa zaväzuje, že bez súhlasu prenajímateľa nevykoná v byte žiadne stavebné zmeny.

6.	V prípade skončenia nájmu je nájomca povinný  uvoľniť a odovzdať byt v stave, v akom bol prevzatý, s prihliadnutím na obvyklé opotrebovanie bytu a zariadenia v byte. 

7.	Zmeny v byte, ktoré nájomca vykonal so súhlasom prenajímateľa, nie je povinný po skončení nájmu  uviesť do pôvodného stavu. Nájomca nemá nárok na náhradu nákladov spojených s takýmito zmenami.

8.	Nájomca nie je oprávnený dať predmet nájmu do podnájmu tretej osobe.

9.	Nájomca sa zaväzuje udržiavať poriadok v byte a v spoločných priestoroch  bytového domu, v ktorom sa byt  nachádza, po vzájomnej dohode s ostatnými nájomcami udržiavať na vlastné náklady priľahlé plochy k domu, zelené plochy, parkovacie plochy a vykonávať zimnú údržbu prístupových ciest a chodníkov k domu. Je povinný správať sa v súlade s dobrými mravmi a zásadami slušného susedského  spolunažívania.

10.	Nájomca je  povinný vykonávať na svoje náklady drobné opravy v byte a jeho zariadení, ktoré súvisia s užívaním bytu  a s bežnou  údržbou.  Ak sa nájomca nepostará o včasné vykonanie drobných opráv a bežnú údržbu bytu, má prenajímateľ právo tak urobiť po predchádzajúcom upozornení nájomcu na svoje náklady a požadovať od nájomcu náhradu. Definovanie drobných opráv a údržby bytu je uvedené v nariadení vlády č. 87/1995 Z.z.

11.	Nájomca je povinný bez zbytočného odkladu oznámiť prenajímateľovi nutnosť vykonania opráv, ktoré má uskutočniť prenajímateľ a súčasne mu umožniť  ich riadne vykonanie.

12.	Nájomca je povinný v súlade s Výnosom Ministerstva  výstavby a regionálneho  rozvoja SR umožniť vstup do bytu zamestnancom ministerstva,  príslušného krajského stavebného úradu a iných kontrolných orgánov s cieľom výkonu kontroly technického stavu bytu za účasti prenajímateľa.

VI.
Nájomné a zálohové platby za plnenia  poskytované s užívaním bytu

1.	Mesačné  nájomné a mesačné zálohové platby za plnenia poskytované s užívaním bytu, ktorých výpočet a výška  je uvedená v evidenčnom liste – príloha č. 1., sa plnia spolu mesačne preddavkovo k termínu do 15. dňa  bežného  mesiaca výlučne prevodom na účet prenajímateľa vedeného v Prima banke a.s. pobočka Piešťany, číslo účtu 1005115004/5600 s uvedením variabilného symbolu, ako je určený v evidenčnom liste nájomcu. 
      Ak sa zmenia skutočnosti rozhodujúce pre určenie  nájomného a mesačných zálohových platieb, zmení sa ich výška od prvého dňa  nasledujúceho mesiaca.

2.	Vyúčtovanie zálohových platieb za vodné a stočné je prenajímateľ povinný vykonať raz štvrťročne – do 30-tich dní po skončení štvrťroka, za dodávku elektrickej  energie pre spoločné priestory je prenajímateľ povinný vykonať raz ročne – do 30-tich dní po skončení roka.
Nedoplatok sa nájomca zaväzuje uhradiť na účet prenajímateľa do 15 dní po doručení vyúčtovania, preplatok bude nájomcom vrátený do 15 dní po vykonaní vyúčtovania.

3.	Nájomca je povinný platiť za dodávku elektrickej energie a plynu ich dodávateľom a za poskytované služby spojov (telefón, poplatok za rozhlas a televíziu, káblová televízia) poskytovateľom.

4.	Ak nájomca nezaplatí mesačné nájomné alebo zálohové úhrady za plnenia poskytované s užívaním bytu do piatich dní po lehote splatnosti, je povinný  zaplatiť  prenajímateľovi poplatok z omeškania v zmysle platných právnych predpisov.

5.	Prenajímateľ je oprávnený jednostranne zvýšiť výšku mesačných  zálohových úhrad za plnenia spojené s užívaním bytu v bežnom kalendárnom roku o výšku inflácie zistenej a vyhlásenej Štatistickým úradom SR za predchádzajúci kalendárny rok v SR, alebo aj keď je na to dôvod vyplývajúci zo zmeny právnych predpisov, rozhodnutí cenových  orgánov.

VII.
    Skončenie nájmu

1.	Nájom bytu zaniká  uplynutím doby nájmu dojednanej v čl. II., tejto zmluvy.

2.	Pred uplynutím dohodnutej doby nájmu možno nájom bytu ukončiť vzájomnou písomnou dohodou alebo písomnou výpoveďou.

3.	Prenajímateľ je oprávnený písomne vypovedať  túto zmluvu ak nájomca:
a)   prestane spĺňať podmienky pridelenia bytu schválené Všeobecne záväzným nariadením obce  Rakovice o podmienkach  nájmu obecných bytov v Rakoviciach
b)   hrubo porušuje svoje povinnosti vyplývajúce z nájmu bytu, najmä ak nezaplatí nájomné, alebo úhradu za plnenia poskytované s užívaním bytu za čas dlhší ako 3 mesiace  
c)   alebo ten, kto s ním býva v spoločnej domácnosti, napriek upozorneniu prenajímateľa 
      hrubo poškodzuje  prenajatý byt a jeho príslušenstvo, spoločné  priestory a spoločné zariadenia v dome,
d)   využíva prenajatý byt bez  súhlasu prenajímateľa na iné účely ako na bývanie, alebo nájomca alebo ten, kto s ním býva, sústavne porušujú dobré mravy v dome,
e)   neužíva byt bez vážnych  dôvodov,
 f)   bez súhlasu prenajímateľa ubytuje v predmete nájmu iné osoby, ktoré nie sú  vedené v evidenčnom liste k tomuto bytu.

4.	Nájomca je oprávnený od zmluvy odstúpiť najmä ak predmet nájmu prestane byť spôsobilý na užívanie podľa  dohodnutého účelu nájmu.

5.	Pri  uplatnení písomnej výpovede sa nájom bytu skončí uplynutím výpovednej lehoty. Výpovedná lehota je tri mesiace a začína plynúť prvým dňom mesiaca nasledujúceho po mesiaci, v ktorom bola nájomcom doručená výpoveď. 

6.	Po skončení nájmu bytu sa nájomca zaväzuje odovzdať predmetný byt prenajímateľovi v stave, v akom ho prevzal, s prihliadnutím na obvyklé opotrebenie. V prípade, že nájomca byt v takomto stave prenajímateľovi neodovzdá je povinný nahradiť  prenajímateľovi škodu, ktorá mu poškodením bytu vznikla a to v plnom rozsahu.

7.	V prípade, že nájomca po skončení nájmu bytu, byt prenajímateľovi  neodovzdá a nevyprace, prenajímateľ zabezpečí jeho vypratanie na náklady nájomcu. 

8.	Po ukončení nájmu bytu z akéhokoľvek dôvodu nájomcovi nevzniká nárok na pridelenie náhradného bytu, alebo inej bytovej náhrady.

IX.
Ostatné dojednania

1.	Nájomca v súvislosti s pridelením bytu poukázal na účet prenajímateľa finančnú zábezpeku za užívanie bytu vo výške 754,08 € (slovom: sedemstopäťdesiatštyri eur, osem euro centov).  

2.	Zmluvné strany sa dohodli, že v prípade ak nájomca spôsobí škodu na byte, alebo dome, alebo ak nezaplatí nájom alebo zálohovú úhradu za plnenia spojené s užívaním bytu, bude táto pohľadávka prenajímateľa jednostranným právnym úkonom započítaná s vyššie -uvedenou finančnou zábezpekou. Nájomca s týmto dojednaním súhlasí.

3.	Po skončení nájmu z akéhokoľvek dôvodu bude zábezpeka nájomcovi vrátená vo výške v závislosti od dojednania v predchádzajúcom odseku.

X.
Záverečné ustanovenia
 
1.	Neoddeliteľnou  súčasťou tejto nájomnej zmluvy je evidenčný list (príloha č. 1). 

2.	Zmena tejto zmluvy je možná len po vzájomnej  dohode zmluvných strán a to formou písomných dodatkov, ktoré podpíšu obidve zmluvné strany.

3.	Práva  a povinnosti zmluvných strán, ktoré nie sú  upravené touto zmluvou, sa spravujú ustanoveniami zákona  č. 40/1964 Zb. – Občiansky zákonník a podľa  ostatných  všeobecne záväzných právnych predpisov.

4.	Táto zmluva je vyhotovená v  3. rovnopisoch, jeden rovnopis pre nájomcu a dva rovnopisy pre prenajímateľa.

5.	Táto zmluva nadobúda platnosť dňom jej podpísania obidvomi zmluvnými stranami a účinnosť dňom nasledujúcim po dni zverejnenia na internetovej stránke Obce Rakovice www.rakovice.sk. Prenajímateľ sa zaväzuje zverejniť Zmluvu o nájme bytu č. N/4/210/2014 do 5 kalendárnych dní odo dňa jej podpísania.

6.	Zmluvné strany prehlasujú, že nájomnú zmluvu uzavreli na základe slobodne a vážne prejavenej vôle, bez nátlaku, nie v tiesni za nápadne nevýhodných podmienok, že ich zmluvná voľnosť nie je obmedzená, obsahu zmluvy porozumeli, na znak čoho ju vlastnoručne podpísali.

V Rakoviciach  dňa .................  

 Prenajímateľ:					     	 Nájomca:

..........................................................................                     .......................................................
                        Obec Rakovice                                                             Mária Zelenayová
zastúpená Dušanom Dalošom, starostom obce